મંટોના પાત્રને અદભુત અદાકાર નવાઝુદ્દીન સિદ્દીકી જ ભજવી શકે. તો એની પત્ની સાફિયાની ભૂમિકામાં રસિકા દુગ્ગલ પણ સરસ. ફિલ્મમાં નંદિતા દાસે તે વખતનાં પ્રગતિશીલ લેખિકા ઈસ્મત ચુગતાઈથી લઈને ઍક્ટર અશોકકુમાર, સંગીતકાર નૌશાદ, જદ્દનબાઈ, દિગ્દર્શક કે. આસિફ જેવાં પાત્રો પણ વણી લીધાં છે. તો બે નાની ભૂમિકામાં પરેશ રાવલ-રિશી કપૂર જોવા મળે છે. હિંદુસ્તાન-પાકિસ્તાનમાં ધૂમ મચાવનારી ‘દિલ્લગી’ (‘તૂ મેરા ચાંદ મૈં તેરી ચાંદની…’)ના સ્ટાર જનાબ શ્યામ (તાહિર ભસીન) સાથે મંટોની દોસ્તી નજાકતથી હાથ ધરવામાં આવી છે. અમુક સંવાદો હૃદયસોંસરવા ઊતરી જાય એવા છે. જેમ કે, ભાગલા પહેલાં મુંબઈમાં હિંદુ-મુસલમાનનાં રમખાણ ફાટી નીકળે છે ત્યારે મંટો પોતાના હિંદુ મિત્ર ઍક્ટર શ્યામને કહે છેઃ “ધર્મ જ્યારે દિલમાંથી નીકળીને દિમાગ પર સવાર થઈ જાય ત્યારે આપણે બે ટોપી લઈને ફરવું જરૂરી બની જાયઃ હિંદુ ટોપી, મુસલમાન ટોપી.”